Projekts

LATVIJAS REPUBLIKAS MINISTRU KABINETS

2014.gada Noteikumi Nr.

Rīgā (prot. Nr. .§)

**Elektronisko sakaru tīklu ierīkošanas, būvniecības un uzraudzības kārtība**

Izdoti saskaņā ar Būvniecības likuma

5.panta pirmās daļas 2.punktu un

Elektronisko sakaru likuma

16.panta pirmo daļu

**I. Vispārīgie jautājumi**

1. Noteikumi nosaka elektronisko sakaru tīklu ierīkošanas, būvniecības un uzraudzības kārtību, tostarp:

1.1. būvniecības procesa kārtību, būvniecības procesā iesaistītās institūcijas un atbildīgos būvspeciālistus,

1.2. būvniecības procesam nepieciešamos dokumentus un to saturu,

1.3 būvatļaujā iekļaujamos nosacījumus,

1.4 atkāpju saskaņošanas kārtību,

1.5 būvprojekta ekspertīzes apjomu,

1.6. par būvniecības procesa kontroli un tiesiskumu atbildīgo institūciju,

1.7. elektronisko sakaru tīklu konservācijas kārtību,

1.8. elektronisko sakaru tīkla novietojuma uzmērījumu veikšanas kārtību un kārtību, kādā būve pieņemama ekspluatācijā,

1.9. būvdarbu garantijas termiņus pēc elektronisko sakaru tīkla pieņemšanas ekspluatācijā.

2. Noteikumos lietotie termini:

2.1. iekšējais elektronisko sakaru tīkls – ēkas iekšējā inženiertīkla kopums aiz kabeļu ievada, kas paredzēts elektronisko sakaru pakalpojumu nodrošināšanai;

2.2. elektronisko sakaru tīkla pievads – inženiertīkla pievads, kas sastāv no kabeļu kanalizācijas vai sakaru kabeļa gruntī vai kabeļu kanalizācijā no ārējā elektronisko sakaru sadales tīkla pieslēguma punkta līdz pievada sadalei ēkā un kas nodrošina elektronisko sakaru pakalpojumu pieejamību ēkā;

2.3. darba zīmējums – iekšējā elektronisko sakaru tīkla ierīkošanas risinājuma, kā arī esošā, pārbūvējamā vai nojaucamā elektronisko sakaru tīkla attēlojums;

2.4. kabeļu ievads – ēkas ārsienā vai pamatos izveidota atvere vai ievietota caurule, kas paredzēta kabeļu līniju būvniecībai vai ierīkošanai;

2.5. tehniskā shēma – elektronisko sakaru tīkla pievada risinājuma un esošo inženierkomunikāciju attēlojums. Elektronisko sakaru tīkla pievada tehnisko shēmu un iekšējā inženiertīkla darba zīmējumus var apvienot, ja tos projektē vienlaikus;

2.6. identifikācijas apliecinājums – elektronisko sakaru komersantu identificējošs marķējums ar informāciju par tīkla, tā daļas vai iekārtas piederību.

3. Valsts akciju sabiedrība „Elektroniskie sakari”, būvvaldes, bet Būvniecības likuma 6.1 panta pirmās daļas 1. punktā minētajos gadījumos – Būvniecības valsts kontroles birojs (turpmāk – birojs) noteikumos minēto funkciju veikšanai no Valsts zemes dienesta, balstoties uz savstarpēju vienošanos tiešsaistes datu pārraides režīmā, saņem:

3.1. Nekustāmā īpašuma valsts kadastra informācijas sistēmas telpiskos datus;

3.2. Valsts adrešu reģistra informācijas sistēmas datus, tajā skaitā administratīvo teritoriju un to teritoriālā iedalījuma vienību robežu telpiskos datus.

4. Elektronisko sakaru komersanti nodrošina Valsts akciju sabiedrību „Elektroniskie sakari”, būvvaldes, bet Būvniecības likuma 6.1 panta pirmās daļas 1.punktā minētajos gadījumos – biroju ar informāciju, kas nepieciešama šajos noteikumos minēto funkciju veikšanai.

5. Šie noteikumi attiecas arī uz elektronisko sakaru tīklu ierīkošanu, būvniecību, pārbūvi vai nojaukšanu, ja tā ir paredzēta citas būves (piemēram, ēkas, ceļa) būvprojektā.

6. Ierīkojot privāto elektronisko sakaru tīklu, šie noteikumi ir piemērojami, ja:

6.1. ierīkošanu veic ārpus sava īpašuma robežām;

6.2. privātā tīkla infrastruktūra un komunikācijas atrodas citu inženiertīklu aizsargjoslā.

7. Elektronisko sakaru tīklu ierīkošanu vai būvniecību var ierosināt:

7.1. elektronisko sakaru komersants – publisko elektronisko sakaru tīklu izveidošanai;

7.2. fiziska vai juridiska persona – lai izbūvētu vai ierīkotu privāto elektronisko sakaru tīkla vai pārvietotu esošu elektronisko sakaru tīklu.

8. Būvniecības vai ierīkošanas ierosinātājs nodrošina saskaņojumus elektronisko sakaru tīkla ierīkošanas projekta vai elektronisko sakaru tīkla būvprojekta īstenošanai atbilstoši būvniecību un īpašumtiesības reglamentējošo normatīvo aktu, kā arī tehnisko noteikumu prasībām.

9. Fiziskajām personām ir tiesības patstāvīgi veikt elektronisko sakaru tīklu projektēšanu, būvekspertīzi, būvuzraudzību  vai vadīt elektronisko sakaru tīklu būvdarbus, ja tās ir ieguvušas profesionālo izglītību attiecīgajā jomā un saņēmušas būvprakses sertifikātu normatīvajos aktos noteiktajā kārtībā.

10. Šo noteikumu 17.punktā minēto darbu vadīšanai vai veikšanai būvprakses sertifikāts nav nepieciešams.

11. Elektronisko sakaru iekārtu konteinerus un taksofonu kabīnes uzstāda bez būvatļaujas un būvprojekta, ja to apjoms un būvvieta saskaņota būvvaldē.

12. Elektronisko sakaru tīkla pārbūvi veic saskaņā ar darba zīmējumu, kurā tiek fiksēts veicamā darba apjoms. Elektronisko sakaru tīkla pārbūvi var uzsākt pēc darba zīmējuma akceptēšanas būvvaldē.

13. Ja, veicot elektronisko sakaru tīkla pārbūvi, ir nepieciešami urbumi starpstāvu pārsegumos vai tiek pārbūvēts elektronisko sakaru tīkls, kas ierīkots cita īpašnieka kabeļu kanalizācijā, stabos, balstos, mastā vai tornī, izstrādā elektronisko sakaru tīkla ierīkošanas projektu.

14. Ja elektronisko sakaru tīklu pārbūves laikā tiek veikti zemes darbi (izņemot esošā staba nomaiņu, nemainot tā piesaistes) vai pazemināta būves konstrukciju drošība, nestspēja vai noturība un jāveic to pastiprināšana, nepieciešams saņemt būvatļauju šo noteikumu III nodaļā minētajā kārtībā.

15. Būvniecības ierosinātājs, būvējot daudzstāvu daudzdzīvokļu dzīvojamo namu vai publisku ēku, ievēro šādas prasības:

15.1. izbūvē kabeļu ievadus;

15.2. būvē paredz vietu kabeļu sadalei, kā arī elektronisko sakaru tīklu iekārtām;

15.3. starp ēkas stāviem izbūvē kabeļu kanālus (stāvvadus);

15.4. no ēkas stāvvadiem izbūvē horizontālos kabeļu kanālus kabeļu ievadīšanai telpās;

15.5. izbūvē kabeļu kanalizāciju no kabeļu ievada līdz iespējamam publiskā elektronisko sakaru tīkla pieslēguma punktam saskaņā ar izsniegtajiem tehniskajiem noteikumiem.

**II. Elektronisko sakaru tīklu ierīkošana**

16. Ierīkojot elektronisko sakaru tīklu, par darbību, kas pazemina būves konstrukciju drošību, nestspēju vai noturību, nav uzskatāma kabeļu līnijas ierīkošana, ja vienlaikus tiek ievēroti šādi nosacījumi:

16.1. ja urbuma diametrs nesošajās konstrukcijās vai nesošajos elementos nepārsniedz 50 mm, attālums starp urbumiem ir vismaz 0,5 m;

16.2. urbjot netiek skarts konstrukcijas stiegrojums vai citi nestspējas nodrošinājuma elementi;

16.3. pie būves nesošajām konstrukcijām vai nesošajiem elementiem stiprinātā kabeļa un kronšteinu (vai citas stiprinājuma konstrukcijas) kopējā viena metra masa nepārsniedz 1 kg.

17. Atsevišķa abonenta līnijas pieslēguma punkta vai taksofona pieslēgšanai pie elektronisko sakaru tīkla vienas ēkas robežās elektronisko sakaru tīkla ierīkošanas projekts nav nepieciešams, ja netiek veikti urbumi starpstāvu pārsegumos.

18. Atbilstoši veicamā darba veidam elektronisko sakaru tīklu ierīkošanas projekti tiek iesniegti akceptēšanai šādās institūcijās:

18.1. būvvaldē iesniedz šādus elektronisko sakaru tīklu ierīkošanas projektus:

18.1.1. piekārto kabeļu līniju ierīkošanas projekts;

18.1.2. elektronisko sakaru tīklu pievadu tehniskā shēma un iekšējo elektronisko sakaru tīklu darba zīmējums;

18.1.3. elektronisko sakaru kabeļu ieguldīšanas projekts esošajā kabeļu kanalizācijā vai sakaru tīkla iekārtu izvietošanas projekts iekārtu konteineros;

18.1.4. elektronisko sakaru tīklu pārbūves projekts;

18.2. Valsts akciju sabiedrība „Elektroniskie sakari” iesniedz šādus elektronisko sakaru tīklu ierīkošanas projektus:

18.2.1. radioiekārtas un antenas ierīkošanas projekts;

18.2.2. mobilo sakaru bāzes stacijas ierīkošanas projekts;

18.2.3. apraides raidītāja ierīkošanas projekts.

19. Elektronisko sakaru tīkla ierīkošanai izstrādā elektronisko sakaru tīkla ierīkošanas projektu, kurā ietilpst:

19.1. projektēšanas uzdevums;

19.2. paskaidrojuma raksts;

19.3. projektējamā tīkla shēma, tehniskais risinājums un apraksts;

19.4. aparatūras un materiālu saraksts;

19.5. nekustamā īpašuma īpašnieka vai, ja tāda nav, tiesiskā valdītāja rakstisks apliecinājums, ka tas piekrīt projektējamā elektronisko sakaru tīkla ierīkošanai;

19.6. kabeļu, pasīvo un aktīvo iekārtu izvietojuma un elektrobarošanas shēma;

19.7. saskaņojumi ar to inženiertīklu īpašniekiem, kuru infrastruktūru paredzēts izmantot projektējamā elektronisko sakaru tīkla elementu stiprināšanai vai ieguldīšanai;

19.8. saskaņojumi ar to inženiertīklu īpašniekiem, kuru tīkli atrodas tuvāk par Aizsargjoslu likumā noteikto pieļaujamo minimālo attālumu;

19.9. risinājumi darba un vides aizsardzības nodrošināšanai.

20. Radioiekārtu un antenu, mobilo sakaru bāzes stacijas un apraides raidītāju ierīkošanas projektā papildus šo noteikumu 19.punktā minētajiem dokumentiem pievieno:

20.1. tehniskās apsekošanas atzinumu par izmantotās būves tehnisko stāvokli, ja bāzes stacija tiek uzstādīta uz esošas ēkas, torņa, masta vai būves nesošajām konstrukcijām vai nesošajiem elementiem;

20.2. antenu mastu vai balstu stiprināšanas risinājumus;

20.3. uzstādāmo antenu un radioiekārtu novietojuma plānu, norādot antenas ģeogrāfiskās koordinātas;

20.4. Valsts akciju sabiedrības „Elektroniskie sakari” izsniegtu radiofrekvences piešķīruma lietošanas atļauju vai norādi uz koplietojuma frekvences piešķīruma izmantošanu;

20.5. antenu izstarotās jaudas un tās virziendiagrammas parametrus;

20.6. antenas izstarotā elektromagnētiskā lauka intensitātes novērtējumu pieguļošajā zonā.

21. Piekārto kabeļu līniju ierīkošanas projektā papildus šo noteikumu 19.punktā minētajiem dokumentiem pievieno:

21.1. piekārto kabeļu stiprināšanas risinājuma shēmu (rasējumu) katrā izmantotajā būvē;

21.2. piekārto kabeļu trases shēmu, kurā norādīti piekārto kabeļu stiprināšanas risinājumi visās izmantotajās būvēs, kā arī laidumu garumi;

21.3. esošās situācijas fotofiksāciju, norādot projektējamās kabeļu līnijas novietojumu.

22. Elektronisko sakaru tīklu pievadu tehniskajā shēmā un iekšējo tīklu darba zīmējumā papildus šo noteikumu 19.punktā minētajiem dokumentiem pievieno:

22.1. elektronisko sakaru tīkla pievada novietojuma attēlojumu mērogā līdz M 1:1000 situācijas plānā vai topogrāfiskajā plānā, ja ierīkošanas projekta īstenošanai nepieciešams veikt rakšanas darbus;

22.2. saskaņojumus ar to inženiertīklu īpašniekiem, kuru inženiertīklu aizsargjoslā tiks veikti ierīkošanas darbi;

22.3. iekšējo elektronisko sakaru tīkla izvietojumu, par tā izstrādes pamatu ņemot aktuālās kadastrālās uzmērīšanas lietā iekļautos plānus.

23. Elektronisko sakaru kabeļu ieguldīšanas projektā esošajā kabeļu kanalizācijā papildus šo noteikumu 19.punktā minētajiem dokumentiem pievieno:

23.1. esošās kanalizācijas un kanalizācijas aku izvietojuma shēmu;

23.2. iekārtu konteinerā izvietojamo sakaru tīkla iekārtu shēmu.

24. Elektronisko sakaru tīkla pārbūves projektam papildus šo noteikumu 19. punktā minētajiem dokumentiem pievieno:

24.1. pārbūvējamā tīkla shēmu;

24.2. izpildāmo darbu veikšanas aprakstu.

25. Izstrādājot elektronisko sakaru tīkla ierīkošanas projektu, kura sastāvā ir apvienoti vairāki šo noteikumu 18.punktā minētie ierīkošanas projekti, tā sastāvā iekļauj šo noteikumu 19.punktā minētos dokumentus un šo noteikumu 20., 21., 22., 23. un 24.punktā minētos attiecīgos papildu dokumentus.

26. Atsevišķa abonenta līnijas pieslēguma punkta pieslēgšanu pie esošā elektronisko sakaru tīkla vienas ēkas robežās drīkst uzsākt pēc rakstiskas darba zīmējuma saskaņošanas ar nekustamā īpašuma īpašnieku, vai, ja tāda nav, tiesisko valdītāju normatīvajos aktos noteiktajā kārtībā.

27. Ierīkošanas ierosinātājs elektronisko sakaru tīkla ierīkošanas projektu rakstveidā iesniedz šo noteikumu 18.punktā noteiktā atbilstošā institūcijā akceptēšanai.

28. Elektronisko sakaru tīkla ierīkošanas projektu iesniedz šo noteikumu 18.punktā noteiktā atbilstošā institūcijā divos eksemplāros, no tiem vienu eksemplāru ar saskaņojumu oriģināliem uzglabā šo noteikumu 18.punktā noteiktā atbilstošā institūcijā vai elektroniski atbilstoši Elektronisko dokumentu likumam, bet otru izsniedz ierīkošanas ierosinātājam. Būvniecības likuma 6.1 panta pirmās daļas 1.punktā minētajos gadījumos viens projekta eksemplārs tiek glabāts birojā. Prasība iesniegt elektronisko sakaru tīklu ierīkošanas projektu divos eksemplāros nav attiecināma uz iesniegšanu elektroniski.

29. Ja nav iesniegti attiecīgie šo noteikumu 19., 20., 21., 22., 23.un 24.punktā minētie dokumenti vai iesniegtie dokumenti ir nepilnīgi, šo noteikumu 18.punktā noteiktā atbilstošā institūcija piecu darbdienu laikā no elektronisko sakaru tīklu ierīkošanas projekta iesniegšanas dienas pieprasa ierīkošanas ierosinātājam nepieciešamo papildu informāciju.

30. Ja piecu darbdienu laikā no papildu informācijas pieprasīšanas dienas pieprasītā informācija nav iesniegta, šo noteikumu 18.punktā noteiktā atbilstošā institūcija pieņem lēmumu par elektronisko sakaru tīklu ierīkošanas projekta nosūtīšanu ierīkošanas ierosinātājam nepilnību novēršanai.

31. Šo noteikumu 18.punktā noteiktā atbilstošā institūcija 10 darbdienu laikā pēc visu šajos noteikumos noteikto attiecīgo dokumentu saņemšanas izskata iesniegto elektronisko sakaru tīkla ierīkošanas projektu un pieņem vienu no šādiem lēmumiem:

31.1. akceptēt projektu;

31.2. sniegt pamatotu rakstisku atteikumu akceptēt projektu.

32. Elektronisko sakaru tīkla ierīkošanu uzsāk pēc elektronisko sakaru tīkla ierīkošanas projekta izskatīšanas un akceptēšanas šo noteikumu 18.punktā noteiktajā atbilstošajā institūcijā, izņemot:

32.1. šo noteikumu 17.punktā noteiktajos gadījumos;

32.2. ja kabelis tiek ieguldīts savā īpašumā esošajā kabeļu kanalizācijā vai piekārts savā īpašumā esošajos stabos vai balstos;

32.3. ja elektronisko sakaru tīkla kabeļi vai iekārtas tiek uzstādītas savā nekustamā īpašumā vai savā valdījumā esošajā nekustamajā īpašumā, vai savā īpašumā esošajā iekārtu konteinerā vai iekārtu skapī”;

32.4. ja radioiekārta un antena tiek uzstādīta savā īpašumā esošajā tornī vai mastā. Valsts akciju sabiedrība „Elektroniskie sakari" var pieprasīt elektronisko sakaru tīklu ierīkošanas projekta izstrādi, ja tas nepieciešams elektromagnētiskās saderības vai starpvalstu frekvenču koordinācijas nosacījumu izpildes nodrošināšanai.

33. Elektronisko sakaru tīklu ierīkošanai būvniecības ieceres iesniegums un būvatļauja – nav nepieciešami. Rakšanas darbu atļauju elektronisko sakaru tīkla pievada izbūvei, pārbūvei vai nojaukšanai izsniedz pašvaldība.

34. Veicot elektronisko sakaru tīkla ierīkošanu, pasūtītājam ir pienākums informēt par elektronisko sakaru tīklu ierīkošanas darbiem vismaz piecas dienas pirms darbu uzsākšanas nekustamā īpašuma īpašnieku vai, ja tāda nav, tiesisko valdītāju un to inženiertīklu īpašniekus, kuru tīkli tiek šķērsoti vai izmantoti.

35. Pirms elektronisko sakaru tīkla pārbūves uzsākšanas pasūtītājs saskaņo darbu veikšanas laiku ar nekustamā īpašuma īpašnieku, tiesisko valdītāju vai pārvaldnieku. Daudzstāvu daudzdzīvokļu dzīvojamā nama iedzīvotājus nekustamā īpašuma īpašnieks, tiesiskais valdītājs vai pārvaldnieks informē vismaz piecas dienas pirms darbu uzsākšanas, redzamā vietā dzīvojamajā namā izvietojot rakstisku informāciju, kurā norāda veicamos darbus un darbu veikšanas laiku.

36. Akceptēta elektronisko sakaru tīkla ierīkošanas projekta derīguma termiņš ir divi gadi.

37. Pasūtītājs nodrošina elektronisko sakaru tīklu ierīkošanas atbilstību elektronisko sakaru tīklu ierīkošanas projektam.

38. Darbus, kas saistīti ar elektronisko sakaru tīklu ierīkošanu ēkas fasādes daļā un publiskajā ārtelpā, saskaņo būvvaldē.

39. Ierīkoto mobilo sakaru bāzes staciju, radioraidītāju vai televīzijas raidītāju pieņem ekspluatācijā tikai pēc elektromagnētiskā lauka līmeņu praktisko mērījumu veikšanas ar mēraparātiem, kas sertificēti mērījumu vienotības jomu regulējošajos normatīvajos aktos noteiktajā kārtībā, un mērījumu rezultātu atbilstības izvērtēšanas Veselības inspekcijā.

40. Pasūtītājs pēc elektronisko sakaru tīklu pārbūves vai pievada izbūves pabeigšanas iesniedz būvvaldē elektronisko sakaru tīkla novietojuma izpildmērījumu plānu.

41. Ierīkoto elektronisko sakaru tīklu pieņem ekspluatācijā saskaņā ar aktu par objekta pieņemšanu ekspluatācijā (1.pielikums). Viena akta oriģinālu iesniedz šo noteikumu 18.punktā noteiktajai atbilstošajai institūcijai, kura ir akceptējusi elektronisko sakaru tīkla ierīkošanas projektu.

**III. Elektronisko sakaru tīklu būvniecība**

42. Būvniecības ierosinātājs iesniedz būvvaldē rakstveidā elektronisko sakaru tīkla būvniecības ieceres iesniegumu (2.pielikums) un būvprojektu minimālā sastāvā.

43. Elektronisko sakaru komersants, kurš vēlās piedalīties kopējā būvniecībā ar būvniecības ierosinātāju, 20 dienu laikā pēc pašvaldības noteiktās institūcijas vai amatpersonas paziņojuma sabiedrībai par būvniecības ieceri pašvaldības tīmekļa vietnē un būvniecības informācijas sistēmā, ja būvniecības iecere paredz kabeļu kanalizācijas vai elektronisko sakaru tīkla līnijas būvniecību vai pārbūvi, piesakās pie būvniecības ierosinātāja līdzdalībai būvprojekta izstrādē un īstenošanā.

44. Būvprojekts minimālā sastāvā elektronisko sakaru tīklu būvniecībai vai pārbūvei ietver šādus dokumentus un sadaļas:

44.1 projektēšanas uzdevums;

44.2. projektējamās kabeļa līnijas tīkla shēmu un aprakstu;

44.3. projektējamā kabeļu līniju tīkla situācijas plānu mērogā līdz M 1:10000;

44.4. projektējamās kabeļu līnijas trases situācijas plānu mērogā līdz M 1:100000, ja trase ir starp novadu administratīvajiem centriem vai Latvijas Republikas pilsētām;

44.5. būvprojekta minimālā sastāvā paskaidrojuma raksts par būvobjektu un būvniecības risinājumiem.

45. Būvprojekts minimālā sastāvā elektronisko sakaru tīklu būves nojaukšanai ietver šādus dokumentus un sadaļas:

45.1. situācijas plāns mērogā līdz M 1:10000;

45.2. projektēšanas uzdevums;

45.3. būvprojekta minimālā sastāvā paskaidrojuma raksts par  būvobjektu un būvniecības risinājumiem.

46. Būvprojekta minimālā sastāvā paskaidrojuma raksts satur nepieciešamo informāciju par:

46.1. būvobjektu;

46.2. būvniecības ierosinātāju;

46.3. būvdarbu vietu;

46.4. būves lietošanas veidu , izņemot būves nojaukšanas gadījumu;

46.5. būves tehniskajiem parametriem;

46.6. būvdarbu veikšanas paņēmieniem un tehnoloģijām;

46.7. vides un darba aizsardzības pasākumiem;

46.8. saskaņojumu ar nekustamā īpašuma, kurā paredzēts veikt būvdarbus,  īpašnieku vai, ja tāda nav, tiesisko valdītāju.

47. Būvniecības ierosinātāja projektēšanas uzdevumā norāda projektējamās būves galveno lietošanas veidu un parametrus, teritorijas plānojuma un inženierkomunikāciju projektēšanas prasības. Ja nepieciešams, norādāmi īpašie nosacījumi (piemēram, vēlamās būvkonstrukcijas un materiāli, tehnoloģija). Ja elektronisko sakaru tīklu nojauc, projektēšanas uzdevumā norāda prasības nojaukšanas darbu projektam.

48. Būvvalde mēneša laikā pēc elektronisko sakaru tīkla būvniecības ieceres saņemšanas izdod būvatļauju (3. pielikums) vai atteikumu izdot būvatļauju.

49. Būvvalde izdod atteikumu izsniegt būvatļauju, ja elektronisko sakaru tīkla būvniecības iecere neatbilst Būvniecības likuma, šo noteikumu vai citu normatīvo aktu prasībām.

50. Būvatļaujā ietvertie projektēšanas nosacījumi:

50.1. būvvaldes tehniskie noteikumi par projektēšanu un būvniecību;

50.2. inženiertīklu īpašnieku, kura inženiertīklu aizsargjoslas atrodas projektējamo elektronisko sakaru būvju teritorijā tehniskie nosacījumi;

50.3. tehniskie noteikumi par pieslēgšanos inženierkomunikācijām vai par to šķērsošanu;

50.4. būvprojekta saskaņojumi atbilstoši šo noteikumu 50.1., 50.2. un 50.3. apakšpunktā minētajos tehniskajos noteikumos prasītajam un būvniecības ierosinātāja būvprojekta saskaņojums;

50.5. būvprojekta ekspertīze - trešās grupas būvēm, par šo noteikumu 52.4., 52.7., 52.8., 52.10., 52.11., 52.13. un 52.14.apakšpunktā minētajām būvprojekta daļām.

51. Ja šo noteikumu 50.1., 50.2., un 50.3. apakšpunktā minēto tehnisko noteikumu prasības nevar izpildīt, būvprojekta tehniskie risinājumi saskaņojami institūcijās, kas noteikušas attiecīgās prasības. Atkāpes no pieslēgšanās tehniskajām prasībām vai tehniskajiem noteikumiem saskaņojamas projektēšanas gaitā. Atzīmi par saskaņojumu izdara uz projektējamās kabeļa līnijas tīkla shēmas vai atbilstoši izmaina tehniskos risinājumus.

52. Būvprojekts ietver šādas daļas, kurās sniegta attiecīgā informācija:

52.1. pasūtītāja projektēšanas uzdevumu;

52.2. paskaidrojuma rakstu;

52.3. projektējamā elektronisko sakaru tīkla aizsargjoslā esošo inženiertīklu shēmu un aprakstu;

52.4. projektējamā elektronisko sakaru tīkla shēmu un aprakstu;

52.5. ja tiek pazemināta būves konstrukcijas drošība, nestspēja vai noturība un jāveic to pastiprināšana, tehniskās apsekošanas atzinumu par izmantojamās būves tehnisko stāvokli, kurā papildus tiek norādīts slodžu aprēķins un informācija par to, kādas slodzes nesošajām konstrukcijām jāuzņem;

52.6. dokumentu kopijas, kas apliecina lietošanas tiesības vai īpašumtiesības uz tiem nekustamajiem īpašumiem, kuros tiek projektēts elektronisko sakaru tīkls;

52.7. projektējamās kabeļu kanalizācijas, jaunas stabu līnijas vai gruntī ieguldāmā kabeļa trases topogrāfisko plānu ar sarkanajām līnijām un zemes īpašuma robežām mērogā līdz M 1:1000. Plāns satur informāciju par zemes gabalu (zemes vienību) kadastra apzīmējumiem un ir saskaņots ar nekustamo īpašumu īpašniekiem vai, ja tādu nav, tiesiskajiem valdītājiem, kā arī ar zemes gabalu īpašniekiem vai, ja tādu nav, tiesiskajiem valdītājiem, kuru gaisa telpa tiek šķērsota;

52.8. izmantojamo materiālu sarakstu;

52.9. labiekārtošanas (atjaunošanas) darbu apjomu;

52.10. ceļa šķērsojuma šķērsgriezuma profilu mērogā M 1:100 vai M 1:200, norādot kabeļa vai kabeļu kanalizācijas ieguldīšanas dziļumu;

52.11. ja šķērso upes, – ūdenstilpju šķērsgriezuma profilu mērogā M 1:100 vai M 1:200, norādot kabeļa vai kabeļu kanalizācijas ieguldīšanas dziļumu;

52.12. inženiertīklu turētāju un trešo personu, kuru īpašuma tiesības tiek skartas (piemēram, nekustamo īpašumu, inženiertīklu īpašnieku vai tiesisko valdītāju) saskaņojumus;

52.13. speciālās darba drošības prasības, ja tādas nepieciešamas;

52.14. ja izmanto beztranšeju kabeļu guldīšanas metodi (caurduršanas metodi), – vertikālo griezuma profilu mērogā M 1:50 vai M 1:100 ar šķērsojošām vai blakus esošām pazemes inženierkomunikācijām, to tehniskajiem datiem un augstuma atzīmēm atbilstoši izsniegtajiem tehniskajiem noteikumiem.

53. Daudzstāvu daudzdzīvokļu dzīvojamā nama iekšējā elektronisko sakaru tīkla būvniecība uzskatāma par saskaņotu, ja par to ir pieņemts lēmums saskaņā ar Dzīvokļa īpašuma likumu.

54. Lai saņemtu atzīmi būvatļaujā (4.pielikums) par visu tajā ietverto projektēšanas nosacījumu izpildi, būvvaldē rakstveidā iesniedz:

54.1.būvprojekta oriģinālu, kas ir saskaņots atbilstoši šo noteikumu 50.1., 50.2. un 50.3. apakšpunktā minētajos tehniskajos noteikumos prasītajam;

54.2.būvprojekta ekspertīzes atzinumu, ja ir veikta būvprojekta ekspertīze;

54.3.zemes gabala īpašuma, tiesiskā valdījuma vai lietojuma tiesības un apbūves tiesības apliecinošos dokumentus, ja šādas tiesības ir mainījušās no būvatļaujas izsniegšanas brīža.

55. Būvvalde atsaka izdarīt atzīmi būvatļaujā par visu tajā ietverto projektēšanas nosacījumu izpildi, ja:

55.1.nav iesniegti šo noteikumu 54. punktā minētie dokumenti;

55.2.nav izpildīti būvatļaujā norādītie projektēšanas nosacījumi;

55.3.būvprojekts nav izstrādāts atbilstoši šo noteikumu un citu normatīvo aktu prasībām.

56. Būvatļaujas būvdarbus uzsāk divu gadu laikā pēc atzīmes izdarīšanas būvatļaujā par visu tajā ietverto projektēšanas nosacījumu izpildi.

57. Izmaiņas būvprojektā, pēc tam, kad būvvalde ir izdarījusi atzīmi būvatļaujā par visu tajā ietverto projektēšanas nosacījumu izpildi, var izdarīt, ja būvniecības dalībnieki par to vienojas ar būvprojekta autoru.

58. Ja būvprojektā, pēc tam, kad būvvalde ir izdarījusi atzīmi būvatļaujā par visu tajā ietverto projektēšanas nosacījumu izpildi, izdarītās izmaiņas:

58.1.skar šo noteikumu 50.1., 50.2. un 50.3. apakšpunktā minēto tehnisko noteikumu nosacījumus, attiecīgās izmaiņas saskaņo ar attiecīgo tehnisko noteikumu izdevēju,

58.2.skar būves ārējo veidolu, attiecīgās izmaiņas saskaņo ar to vietējo pašvaldības būvvaldi, kuras administratīvajā teritorijā paredzēta būvniecība;

58.3.skar būvprojekta daļas, par kurām ir veikta būvprojekta būvekspertīze, attiecīgajām daļām veic atkārtotu būvprojekta ekspertīzi.

59. Pirms būvdarbu uzsākšanas pasūtītājs norīko vienu vai vairākus darba aizsardzības koordinatorus, ja būvdarbus veiks vairāk kā viens būvdarbu veicējs, atbilstoši normatīvajos aktos par darba aizsardzību noteiktajām prasībām. Būvdarbu veicējs nodarbina vienu vai vairākus darba aizsardzības speciālistus vai piesaista kompetento speciālistu vai institūciju atbilstoši normatīvajos aktos par darba aizsardzību noteiktajām prasībām.

60. Būvdarbi organizējami un veicami saskaņā ar akceptētā būvprojekta sastāvā esošo būvdarbu organizēšanas projektu, kā arī darbu veikšanas projektu.

61. Darbu veikšanas projektu pamatojoties uz būvprojektu, izstrādā galvenais būvdarbu veicējs, bet atsevišķiem un speciāliem darbu veidiem – atsevišķu būvdarbu veicējs. Darbu veikšanas projekta detalizācijas pakāpi nosaka tā izstrādātājs atkarībā no veicamo darbu specifikas un apjoma.

62. Ja darbu veikšanas projektu izstrādā atsevišķu būvdarbu veicējs, minētais projekts saskaņojams ar galveno būvdarbu veicēju.

63. Katrā elektronisko sakaru tīklu būvobjektā regulāri aizpildāms:

63.1.būvdarbu žurnāls, izņemot šo noteikumu 65. punktā minēto darbu gadījumā;

63.2.autoruzraudzības žurnāls, ja tiek veikta autoruzraudzība.

64. Elektronisko sakaru tīklu būvdarbus vai pārbūves darbus citu inženiertīklu aizsargjoslās veic šo inženiertīklu īpašnieka pārstāvju klātbūtnē vai pēc tā rakstiskas atļaujas saņemšanas.

65. Izbūvējot vai pārbūvējot gruntī ieguldīta kabeļa līniju vai kabeļu kanalizāciju, būvdarbu žurnālu neaizpilda, bet sastāda segto darbu pieņemšanas aktu (5. vai 6.pielikums). Būvdarbu žurnālu neaizpilda, arī uzstādot vai nojaucot elektronisko sakaru iekārtu konteinerus, taksofonu iekārtas, stabus vai balstus.

**IV. Elektronisko sakaru tīklu nojaukšana**

66. Elektronisko sakaru tīkla līnijas (tai skaitā balstu, stabu, mastu, statņu un iekārtu) nojaukšanu vai noņemšanu, ja tā nav kvalificējama kā elektronisko sakaru tīklu būvniecība, veic saskaņā ar darba zīmējumu, ko saskaņo ar nekustamā īpašuma īpašnieku vai, ja tāda nav, tiesisko valdītāju. Šajā gadījumā elektronisko sakaru tīklu līniju nojaukšanai projekts nav nepieciešams.

67. Pirms elektronisko sakaru tīkla nojaukšanas uzsākšanas pasūtītājs saskaņo darbu veikšanas laiku ar nekustamā īpašuma īpašnieku, tiesisko valdītāju vai pārvaldnieku. Daudzstāvu daudzdzīvokļu dzīvojamā nama iedzīvotājus nekustamā īpašuma īpašnieks vai, ja tāda nav, tiesiskais valdītājs vai pārvaldnieks informē vismaz piecas dienas pirms darbu uzsākšanas, redzamā vietā dzīvojamajā namā izvietojot rakstisku informāciju, kurā norāda veicamos darbus un darbu veikšanas laiku. To inženiertīklu īpašniekus, kuru tīkli tiek šķērsoti vai izmantoti, pasūtītājs informē rakstveidā vismaz 10 dienas pirms darbu uzsākšanas.

68. Elektronisko sakaru taksofonu kabīnes un sakaru iekārtu konteinerus nojauc, informējot būvvaldi vismaz divas nedēļas pirms darbu uzsākšanas. Elektronisko sakaru taksofonu kabīņu un sakaru iekārtu konteineru nojaukšanai projekts nav nepieciešams.

**V. Būvdarbu pārtraukšana un elektronisko sakaru tīkla konservācija**

69. Pasūtītājs var pārtraukt būvdarbus, par to paziņojot būvvaldei. Ja būvdarbu pārtraukšana var būt bīstama cilvēku dzīvībai un veselībai, kā arī videi, vai tā var radīt bīstamus bojājumus konstrukcijās, pasūtītājs pirms būvdarbu pārtraukšanas iesniedz būvvaldei saskaņošanai elektronisko sakaru tīkla konservācijas darbu veikšanas projektu.

70. Elektronisko sakaru tīkla konservācijas darbu veikšanas projektā ietver:

70.1.nepieciešamo pabeidzamo darbu sarakstu;

70.2.projekta risinājumus būvkonstrukciju noturības zudumu un elektronisko sakaru tīkla elementu turpmākās bojāšanās novēršanai;

70.3. elektronisko sakaru tīkla konservācijas darbu veikšanas kalendāra plānu.

71. Gadījumā, ja iestāde, kas nav būvvalde vai Būvniecības likuma 6.1panta pirmās daļas 1.punktā minētajos gadījumos – birojs ir apturējusi būvdarbus un konstatējusi pazīmes, kas liecina, ka būvdarbu pārtraukšana var būt bīstama cilvēku dzīvībai un veselībai, kā arī videi, vai tā var radīt bīstamus bojājumus konstrukcijās, tad iestāde par konstatēto paziņo būvvaldei, bet Būvniecības likuma 6.1 panta pirmās daļas 1.punktā minētajos gadījumos – birojam.

72. Lai izvērtētu atbilstoši šo noteikumu 69. un 71. punktam saņemto informāciju par būvdarbu pārtraukšanu, būvvalde, bet Būvniecības likuma 6.1 panta pirmās daļas 1.punktā minētajos gadījumos – birojs veic būvobjekta apsekošanu. Nepieciešamības gadījumā būvvalde, bet Būvniecības likuma 6.1 panta pirmās daļas 1.punktā minētajos gadījumos – birojs pieņem lēmumu par elektronisko sakaru tīkla konservāciju vai saskaņo elektronisko sakaru tīkla konservācijas darbu veikšanas projektu.

73. Būvvalde, bet Būvniecības likuma 6.1 panta pirmās daļas 1.punktā minētajos gadījumos – birojs lēmumā par elektronisko sakaru tīkla konservāciju norāda:

73.1.būvdarbu pārtraukšanas un elektronisko sakaru tīkla konservācijas iemeslus;

73.2.būvdarbu pārtraukšanas un elektronisko sakaru tīkla konservācijas nosacījumus (arī pasākumus, kas veicami, lai nodrošinātu elektronisko sakaru tīkla un tās atsevišķu daļu un konstrukciju drošību, stabilitāti un neaizskaramību, kā arī elektronisko sakaru tīkla konservācijas darbu veikšanas projekta apjomu, ja tas ir nepieciešams);

73.3.būvobjekta stāvokli pēc būvdarbu pārtraukšanas un par elektronisko sakaru tīkla konservāciju atbildīgās personas;

73.4. termiņu elektronisko sakaru tīkla konservācijas darbu veikšanas projekta iesniegšanai.

74. Būvdarbi ir uzskatāmi par pārtrauktiem ar brīdi, kad pasūtītājs ir paziņojis par to būvvaldei, bet Būvniecības likuma 6.1 panta pirmās daļas 1.punktā minētajos gadījumos – birojam vai kad ir pabeidzis elektronisko sakaru tīkla konservācijas darbus atbilstoši būvvaldes saskaņotajam elektronisko sakaru tīkla konservācijas darbu veikšanas projektam. Ja pasūtītājs, pārtraucot būvdarbus, neizpilda šo noteikumu prasības, pašvaldība ir tiesīga, iepriekš brīdinot pasūtītāju, veikt elektronisko sakaru tīkla konservācijas darbus. Visus ar elektronisko sakaru tīkla konservāciju saistītos izdevumus sedz pasūtītājs.

**VI. Elektronisko sakaru tīkla pieņemšana ekspluatācijā**

75. Elektronisko sakaru tīklu pieņem ekspluatācijā, ja tas ir uzbūvēts atbilstoši akceptētam būvprojektam. Elektronisko sakaru tīklu, kura būvniecībai nav nepieciešama būvatļauja, pieņem ekspluatācijā saskaņā ar aktu par objekta pieņemšanu ekspluatācijā (1.pielikums).

76. Pēc pasūtītāja rakstiska pieprasījuma institūcijas, kuras ir izdevušas tehniskos vai īpašos noteikumus, pārbauda un 10 darbdienu laikā pēc iesnieguma saņemšanas atbilstoši kompetencei sniedz atzinumu par elektronisko sakaru tīkla gatavību ekspluatācijai, tā atbilstību akceptētajam būvprojektam un normatīvo aktu prasībām.

77. Elektronisko sakaru tīkla pieņemšanu ekspluatācijā ierosina pasūtītājs. Ierosinot elektronisko sakaru tīkla pieņemšanu ekspluatācijā, pasūtītājs attiecīgajā būvvaldē, bet Būvniecības likuma 6.1 panta pirmās daļas 1.punktā minētajos gadījumos – birojā iesniedz šādus dokumentus (oriģinālus):

77.1. apliecinājumu par elektronisko sakaru tīkla būves gatavību ekspluatācijai (7.pielikums), kuram pievienota aktuālā būves kadastrālās uzmērīšanas lieta, ja attiecīgais elektronisko sakaru tīkls atbilst normatīvajos aktos par būvju klasifikāciju klasificētajām būvēm;

77.2. šo noteikumu 76.punktā noteikto institūciju atzinumus;

77.3. akceptētā būvprojekta izmainītās daļas;

77.4. būvprojektā paredzēto inženierkomunikāciju novietojuma izpildmērījumu plānu;

77.5.būvdarbu žurnālu, izņemot šo noteikumu 65.punktā noteiktos gadījumus, un segto darbu pieņemšanas aktus;

77.6. būvprojektā paredzēto tehnoloģisko iekārtu, speciālo sistēmu un iekārtu pārbaudes protokolus un pieņemšanas aktus, kā arī atbilstības apliecinājumus, ja to nepieciešamību nosaka normatīvie akti par iekārtu drošību;

77.7. iebūvēto būvizstrādājumu atbilstības apliecinājumus;

77.8. autoruzraudzības žurnālu, ja būvdarbu laikā ir veikta autoruzraudzība normatīvajos aktos noteiktajā kārtībā.

78. Šo noteikumu 77.1., 77.3., 77.5., 77.6. un 77.8.apakšpunktā minēto dokumentu kopijas pasūtītājs nodod glabāšanā būvvaldes arhīvā.

79. Būvvaldes, bet Būvniecības likuma 6.1 panta pirmās daļas 1.punktā minētajos gadījumos – biroja uzdevums ir novērtēt elektronisko sakaru tīkla gatavību ekspluatācijai, pamatojoties uz būvvaldē iesniegtajiem šo noteikumu 77. punktā minētajiem dokumentiem, kā arī atbilstību normatīvajiem aktiem būvniecības jomā.

80. Būvvalde, bet Būvniecības likuma 6.1 panta pirmās daļas 1.punktā minētajos gadījumos – birojs pēc saskaņošanas ar pasūtītāju nosaka elektronisko sakaru tīkla pieņemšanas ekspluatācijā termiņu, kas nav ilgāks par 10 darbdienām no dokumentu iesniegšanas dienas būvvaldē vai birojā.

81. Pasūtītājs elektronisko sakaru tīklu uzrāda būvvaldei, bet Būvniecības likuma 6.1 panta pirmās daļas 1.punktā minētajos gadījumos – birojam. Pasūtītājs pieaicina būvdarbu veicēju, kas ir veicis attiecīgos būvdarbus.

82. Būvvalde, bet Būvniecības likuma 6.1 panta pirmās daļas 1.punktā minētajos gadījumos – birojs elektronisko sakaru tīklu vai tā daļas pieņemšanai ekspluatācijā pieaicina būvuzraugu, bet būvprojekta izstrādātāju (autoruzraugu) – ja viņš nav veicis autoruzraudzību un sniedzis atzinumu.

83. Būvvalde, bet Būvniecības likuma 6.1 panta pirmās daļas 1.punktā minētajos gadījumos – birojs sastāda aktu par elektronisko sakaru tīkla pieņemšanu ekspluatācijā (turpmāk — akts) (8.pielikums). Pieaicinātais būvuzraugs un būvprojekta izstrādātājs paraksta aktu.

84. Aktu sastāda rakstveidā trijos eksemplāros. Divus eksemplārus izsniedz pasūtītājam, viens eksemplārs glabājas būvvaldes, bet Būvniecības likuma 6.1 panta pirmās daļas 1.punktā minētajos gadījumos – biroja arhīvā. Prasība sastādīt aktu trijos eksemplāros neattiecas, ja aktu izsniedz elektroniski.

85. Aktu reģistrē būvvaldē, bet Būvniecības likuma 6.1 panta pirmās daļas 1.punktā minētajos gadījumos – birojā. Akta ciparu kodā ir šādas 14 zīmes:

86.1. pirmās divas zīmes – attiecīgā gada skaitļa pēdējie divi cipari;

86.2. nākamās piecas zīmes – akta reģistrācijas numurs, kas līdz piecām zīmēm papildināts ar nullēm no kreisās puses;

86.3. pēdējās septiņas zīmes – būves teritoriālais kods saskaņā ar Administratīvo teritoriju un teritoriālo vienību klasifikatoru.

86. Būvvalde, bet Būvniecības likuma 6.1 panta pirmās daļas 1.punktā minētajos gadījumos – birojs nav tiesīgs uzsākt elektronisko sakaru tīkla pieņemšanu ekspluatācijā, ja kāds no šo noteikumu 76. punktā minētajiem institūciju atzinumiem ir negatīvs.

87. Ja elektronisko sakaru tīkls netiek pieņemts ekspluatācijā, būvvalde, bet Būvniecības likuma 6.1 panta pirmās daļas 1.punktā minētajos gadījumos – birojs izsniedz pasūtītājam pamatotu lēmumu. Lēmumā uzskaita konstatētās atkāpes no būvprojekta vai būvniecību reglamentējošajiem normatīvajiem aktiem, trūkumus un defektus.

88. Pēc šo noteikumu 87.punktā minētajā lēmumā uzskaitīto trūkumu novēršanas pasūtītājs atkārtoti uzaicina būvvaldi, bet Būvniecības likuma 6.1 panta pirmās daļas 1.punktā minētajos gadījumos – biroju un uzrāda elektronisko sakaru tīklu.

89. Elektronisko sakaru tīkls ir uzskatāms par pieņemtu ekspluatācijā ar akta parakstīšanas dienu.

90. Piecu gadu laikā no elektronisko sakaru tīkla pieņemšanas ekspluatācijā atklājušos būvdarbu defektus būvdarbu veicējs novērš par saviem līdzekļiem.

**VII. Elektronisko sakaru tīklu būvniecības un ierīkošanas uzraudzība**

91. Būvvalde, bet Būvniecības likuma 6.1 panta pirmās daļas 1.punktā minētajos gadījumos – birojs uzrauga un pārbauda, kā tiek ievēroti elektronisko sakaru tīklu ierīkošanu un būvniecību reglamentējošie normatīvie akti, un veic nepieciešamās darbības, lai saskaņā ar Būvniecības likumā noteiktajām tiesībām novērstu konstatētos pārkāpumus.

92. Būvvalde, bet Būvniecības likuma 6.1 panta pirmās daļas 1.punktā minētajos gadījumos – birojs:

92.1. pieprasa publiskā elektronisko sakaru tīkla īpašniekam vai, ja tāda nav, tiesiskajam valdītājam uzrādīt attiecīgā elektronisko sakaru tīkla ierīkošanas projektu vai būvprojektu, darba zīmējumu vai tehnisko shēmu;

92.2. pieprasa nekustamā īpašuma īpašniekam vai, ja tāda nav, tiesiskajam valdītājam vai pārvaldniekam, vai elektronisko sakaru pakalpojuma saņēmējam informāciju par komersantiem, kuri nodrošina elektronisko sakaru tīklu darbību vai sniedz elektronisko sakaru pakalpojumus;

92.3. pieaicina publiskā elektronisko sakaru tīkla īpašnieku un nekustamā īpašuma īpašnieku vai, ja tāda nav, tiesisko valdītāju uz attiecīgā tīkla apsekošanu;

92.4 uzliek par pienākumu elektronisko sakaru tīkla īpašniekam noteiktā termiņā, kas nav īsāks par 30 dienām, novērst elektronisko sakaru tīklu ierīkošanu un būvniecību reglamentējošo normatīvo aktu pārkāpumus (piemēram, nodrošināt tīkla identifikācijas apliecinājumu visām elektronisko sakaru tīkla daļām vai, ja tiek veikta pārbūve, nodrošināt darba zīmējumu, kuru akceptējusi šo noteikumu 18.punktā noteiktā atbilstošā institūcija). Ja pārkāpums apdraud apkārtējo vidi vai sabiedrību, pārkāpuma bīstamību novērš vienas dienas laikā.

**VIII. Noslēguma jautājumi**

93. Atzīt par spēku zaudējušiem Ministru kabineta 2011.gada 1.marta noteikumus Nr.166 „Elektronisko sakaru tīklu ierīkošanas, būvniecības un uzraudzības kārtība” (Latvijas Vēstnesis, 2011, 42.nr.; 2012, 47.nr.).

94. Noteikumi stājas spēkā 2014.gada 1.oktobrī.

Ministru prezidente L. Straujuma

Ekonomikas ministrs V.Dombrovskis

Iesniedzējs:

Ekonomikas ministrs V.Dombrovskis

Vīza:

Valsts sekretārs M.Lazdovskis

16.07.2014. 13:29

4568

I.Priedītis, 67028043

[imants.prieditis@sam.gov.lv](mailto:imants.prieditis@sam.gov.lv)

A.Mālnieks, 67013086

[Andris.Malnieks@em.gov.lv](mailto:Andris.Malnieks@em.gov.lv)